বাংলাদেশের শ্রমবাজারের সরকারি প্রতিষ্ঠানসমূহে শ্রমিক কর্তৃক কাজ ফাঁকি দেবার খবর যেমন সত্য তেমনি বেসরকারি প্রতিষ্ঠান ও এনজিওসমূহে ৮ ঘণ্টা সময়ের কোন বালাই নাই, ৮ ঘণ্টার পরিবর্তে কোন ওভার টাইম ছাড়াই শ্রমিকদেরকে ১২-১৬ ঘণ্টা পর্যন্ত কাজ করতে হয়। ট্যানারিসহ বেশির ভাগ শিল্পাঞ্চলে স্থায়ী শ্রমিক নিয়োগের পরিবর্তে প্রচলিত শ্রম আইন ভঙ্গ করে সম্পূর্ণ অস্থায়ী ভিত্তিতে শ্রমিক নিয়োগ দিয়ে কাজ করানো হয়। অসংগঠিত সেক্টরের বেশির ভাগ শিল্পে শ্রমিকদের কোন নিয়োগপত্র নেই, নেই কোন প্রচলিত ছুটি, নির্দিষ্ট বেতন ভাতা, এমনকি চাকরির নিরাপত্তা ও নিশ্চয়তাও নেই। দেশে সবচেয়ে নির্মম ও বিধিবহির্ভূত অমানবিকভাবে শ্রম নির্যাতন চালানো হয় নারী ও শিশু শ্রমিকদের ওপর। গার্মেন্টস, বিড়ি, লেদমেশিন ও বিভিন্ন ফ্যাক্টরি থেকে শুরু করে ইট-পাথর ভাঙার মত ঝুঁকিপূর্ণ কাজে নারী ও শিশু শ্রমিক নিয়োজিত করা হয়ে থাকে। কিন্তু তারা শ্রমের যথাযথ মজুরি পায় না। বিশ্ব শ্রমসংস্থা শিশু শ্রমের ওপর নিষেধাজ্ঞা জারি করলেও তার কোন বাস্তবায়ন নেই। বরং শিশুশ্রম বেড়েই চলছে। রংপুরসহ উত্তরাঞ্চলের জেলাগুলোতে বিড়ি কারখানায় কাজ করে শিশু শ্রমিকরা। শিশুদের স্বাস্থ্যের জন্য এ কাজ অত্যন্ত মারাত্মক হলেও জীবনের ঝুঁকি নিয়ে তারা এ কাজ করে থাকে। ঢাকার লালবাগসহ দেশের অন্যান্য স্থানে কাঁচ শিল্পের পাশাপাশি অন্যান্য শিল্প ফ্যাক্টরিগুলোতে নিয়োজিত রয়েছে শিশু শ্রমিক। ইট-পাথর ভাঙার কাজ, ময়লা কুড়ানো, শহর ও শহরতলির পান-বিড়ির দোকানে, সিগন্যাল মোড়ে ফুল বিক্রি, লেদ মেশিন, ঝালাই দোকান আর গাড়ি মেরামতির গ্যারেজগুলোতে ব্যাপকভাবে শিশু শ্রমিক নিয়োগ করা হচ্ছে। ঐ শিশুরা গরিব বলে মালিকরা তাদের কাজের উপযুক্ত মূল্যও দেয় না বরং শিশু শ্রমিক অত্যন্ত সস্তা, অল্প মজুরিতে অনেক বেশি কাজ আদায় করা যায়, হাজারো নির্যাতন করলেও তারা প্রতিবাদের সাহস পায় না বলেই মালিকরা শিশু শ্রমিকদের নিয়োগ দান করে। বিড়ি ফ্যাক্টরিসহ বিভিন্ন কারখানায় শিশু শ্রমিক নিয়োগের ফলে অতি অল্প বয়সেই তারা বিভিন্ন মারাত্মক রোগে আক্রান্ত হয়।